বায়রাকলি মসজিদ, বেলগ্রেড

বায়রাকলি মসজিদ (টেমপ্লেট:Lang-sr-Cyrl-Latn; তুর্কি নাম: Bayraklı; তুর্কি ভাষায় 'বায়রাক' অর্থ "পতাকা" এবং 'বায়রাকলি' অর্থ "পতাকাসহ") হলো সার্বিয়ার রাজধানী বেলগ্রেডে অবস্থিত একটি মসজিদ। এটি শহরের ডোরচোল পাড়ার গোস্পোদার জেভরেমোভা সড়কে অবস্থিত। এটি ১৫৭৫ সালের দিকে নির্মিত হয়েছিল। উসমানীয় আমলের বেলগ্রেডে একসময় ২৭৩টি মসজিদ ছিল। এর মধ্যে বর্তমানে এই একটি মসজিদই শহরে টিকে আছে। ১৭১৭ থেকে ১৭৩৯ সালের মধ্যে অস্ট্রীয়রা সার্বিয়া দখল করে রাখার সময় এটিকে একটি ক্যাথলিক চার্চে রূপান্তরিত করা হয়েছিল। তবে উসমানীয়রা পুনরায় বেলগ্রেড দখল করার পর এটি তার মূল রূপে ফিরে আসে। ২০০৪ সালে কসোভোতে সার্বীয় গির্জা পুড়িয়ে দেওয়ার প্রতিবাদে বেলগ্রেডে বিক্ষোভ চলাকালীন ১৮ই মার্চ মসজিদটিতে অগ্নিসংযোগ করা হলে এটি ক্ষতিগ্রস্ত হয়। তবে পরবর্তীতে এটি মেরামত করা হয়েছে। ইতিহাস বেলগ্রেডে একসময় ২০০-এর বেশি মসজিদ এবং অনেক ছোট ইসলামি প্রার্থনা কেন্দ্র বা মেসজিদ ছিল। গোস্পোদার জেভরেমোভা সড়কের ১১ নম্বর ঠিকানায় অবস্থিত বায়রাকলি মসজিদটি বেলগ্রেডের ইসলামি ধর্মীয় স্থাপত্যের একমাত্র অবশিষ্ট এবং সক্রিয় উদাহরণ। এটি দানিউব নদীর ধারের ঢালে ক্রালজা পেট্রা সড়কের মোড়ের কাছে অবস্থিত। এককালে এটি বেলগ্রেডের ব্যস্ত বাণিজ্যিক ও কারুশিল্প জেলা জেরেকের একতলা ঘরবাড়ির ওপর আধিপত্য বিস্তার করত। ১৭শ শতাব্দীর বেলগ্রেড সম্পর্কে উসমানীয় পরিব্রাজক এভলিয়া চেলেবিেরর বর্ণনায় তুর্কি শাসনের সেই সময়ের বিভিন্ন ইসলামি স্থাপত্যের চিত্র ফুটে ওঠে। ১৯শ শতাব্দীর শেষভাগে ইতিহাসবিদ কনস্ট্যান্টিন জিরেচেক এবং প্রত্নতাত্ত্বিক ফেলিক্স কানিটজও এই মসজিদের বর্ণনা দিয়েছেন। ধারণা করা হয়, বর্তমান বায়রাকলি মসজিদটি ১৬শ শতাব্দীর শেষভাগে বা ১৭শ শতাব্দীর দ্বিতীয়ার্ধে সুলতান দ্বিতীয় সুলাইমানের (১৬৮৭-১৬৯১) আমলে একটি পুরনো মেসজিদের স্থানে নির্মিত হয়েছিল। প্রথমে এটি এর সংস্কারকদের নামানুসারে 'চোহাদজি-হাজি আলিয়া' এবং পরে 'হুসেন কেহাজা' মসজিদ নামে পরিচিত ছিল। বর্তমান নামটি ১৮শ শতাব্দীর শেষের দিকে বা ১৯শ শতাব্দীর শুরুতে প্রচলিত হয়। প্রধান মসজিদ হিসেবে এখানে একজন 'মুওয়াক্কিত' থাকতেন, যিনি ইসলামি ক্যালেন্ডার (যা ৬২২ সালে মহানবী মুহাম্মাদের হিজরতের বছর থেকে শুরু) অনুযায়ী সঠিক সময় গণনা করতেন। তিনি পবিত্র দিন নির্ধারণ, ঘড়ির মেকানিজম নিয়ন্ত্রণ এবং মিনারে পতাকা স্থাপন করতেন, যাতে শহরের অন্যান্য প্রার্থনা কেন্দ্রগুলো একসাথে আজান বা নামাজ শুরু করতে পারে। ১৭১৭ থেকে ১৭৩৯ সালের মধ্যে অস্ট্রীয় শাসনামলে এটি ক্যাথলিক ক্যাথেড্রাল হিসেবে ব্যবহৃত হলেও ১৭৪১ সালে উসমানীয়রা ফিরে আসার পর এর মূল কাজ পুনরুদ্ধার করা হয়। ১৯শ শতাব্দীতে প্রিন্স মিহাইলো ওব্রেনোভিচ এবং রাজা আলেকজান্ডার ওব্রেনোভিচ মসজিদটি সংস্কার করেন। ১৮৬৮ সালে প্রিন্স মিহাইলো ওব্রেনোভিচ বিদ্যমান মসজিদগুলোর মধ্যে একটি বেছে নিয়ে সেখানে মুসলিম ধর্মীয় রীতিনীতি পালনের ব্যবস্থা করার নির্দেশ দেন। মসজিদের পাশাপাশি এর পাশের বাড়িটিও মেরামত করা হয়। ১৮৬৮ সালের ১০ মে শিক্ষা ও গির্জা বিষয়ক মন্ত্রী স্টেট কাউন্সিলে লেখেন: "বেলগ্রেডে ব্যবসায়িক কাজে আসা মোহামেডানরা (মুসলিমরা) যেন ধর্মীয় সান্ত্বনা থেকে বঞ্চিত না হয়, সেজন্য মহামান্য প্রিন্স স্থানীয় একটি মসজিদ মেরামতের আদেশ দিয়েছেন। এই আদেশের ভিত্তিতে বায়রাকলি মসজিদটিকে সবচেয়ে উপযুক্ত হিসেবে বেছে নেওয়া হয়েছে..." প্রিন্স মিহাইলোর ডিক্রি অনুযায়ী মসজিদের ইমাম এবং মুয়াজ্জিনদের সরকারি বেতন এবং ওয়াকফ সম্পত্তি থেকে আয়ের ব্যবস্থা করা হয়। ১৮৬৮ সালে বায়রাকলি মসজিদের প্রথম ইমাম এবং মুয়াযযিন নিযুক্ত করা হয়। দুই বিশ্বযুদ্ধের মধ্যবর্তী সময়ে বেলগ্রেড পৌরসভা মসজিদটি সংস্কার করে এবং ১৯৩৫ সালে একে প্রত্নতাত্ত্বিক সম্পদ হিসেবে সুরক্ষা প্রদান করা হয়। দ্বিতীয় বিশ্বযুদ্ধের পর এবং ১৯৬০-এর দশকেও এর বিভিন্ন সংস্কার কাজ সম্পন্ন হয়। ২০০৪ সালের অগ্নিকাণ্ডের পর পাথরের দেয়াল এবং জানালার সংস্কার কাজ নতুন করে করা হয়েছে। স্থাপত্য মসজিদটির স্থাপত্যশৈলী একতলা ঘনকাকৃতির ভবনের মতো যার ওপরে একটি গম্বুজ এবং পাশে একটি মিনার রয়েছে। এটি পাথর দিয়ে নির্মিত এবং কিছু অংশে ইট ও শিলা ব্যবহার করা হয়েছে। ভবনের নকশা বর্গাকার এবং এর অষ্টভুজাকৃতির গম্বুজটি খিলান ও কুলুঙ্গির ওপর ভর করে দাঁড়িয়ে আছে। গম্বুজের চারপাশের জানালায় মনোরম নকশা লক্ষ্য করা যায়। উত্তর-পশ্চিম দিকে একটি উঁচু ও সরু মিনার রয়েছে, যেখান থেকে মুয়াজ্জিন আজান দেন। প্রবেশপথের বিপরীতে মসজিদের ভেতরে পবিত্রতম স্থান মিহরাব অবস্থিত। এটি দক্ষিণ-পূর্ব দিকে পবিত্র মক্কা নগরীর অভিমুখে স্থাপন করা হয়েছে। মিহরাবের ডানদিকে দক্ষিণ-পশ্চিম কোণে কাঠের তৈরি উঁচু মিম্বর রয়েছে। প্রবেশপথের ওপরে কাঠের গ্যালারি বা মহফিল রয়েছে যেখান থেকে মিনারের ব্যালকনি বা শেরেফায় যাওয়া যায়। মসজিদের অভ্যন্তরীণ সাজসজ্জা অত্যন্ত সাদাসিধে। দেয়ালে হালকা প্লাস্টার এবং কিছু জ্যামিতিক ও পুষ্পশোভিত নকশা রয়েছে। এছাড়া আরবি ক্যালিগ্রাফিতে কুরআনের আয়াত, প্রথম খলিফাদের নাম এবং আল্লাহর গুণবাচক নামগুলো সুন্দরভাবে খোদাই করা প্যানেলে লেখা রয়েছে। মসজিদের প্রবেশপথে তিনটি ছোট গম্বুজ বিশিষ্ট একটি খিলানপথ রয়েছে। আঙিনায় ওজু করার জন্য একটি ঝরনা এবং অসম্পূর্ণ লাইব্রেরিসহ একটি মাদ্রাসা রয়েছে। বায়রাকলি মসজিদ বর্তমানে বেলগ্রেডের প্রধান ইসলামি সাংস্কৃতিক কেন্দ্র। ১৯৪৬ সালে একে রাষ্ট্রীয় সুরক্ষায় 'সাংস্কৃতিক স্মৃতিস্তম্ভ' হিসেবে তালিকাভুক্ত করা হয় এবং ১৯৭৯ সালে একে অত্যন্ত মূল্যবান সাংস্কৃতিক স্মৃতিস্তম্ভ হিসেবে ঘোষণা করা হয়। গ্যালারি আরও দেখুন ইসলামের ইতিহাসের সময়রেখা ইসলামি স্থাপত্য ইসলামি শিল্প তথ্যসূত্র বহিঃসংযোগ বেলগ্রেডের অফিসিয়াল সাইটে ওয়েব্যাক মেশিনে আর্কাইভকৃত ৩০ ডিসেম্বর ২০০৯ তারিখে বায়রাকলি মসজিদ ও ছবি ওয়েব্যাক মেশিনে আর্কাইভকৃত ৪ অক্টোবর ২০১৯ তারিখে উইকিম্যাপিয়া লোকেশন টেমপ্লেট:বেলগ্রেডের ধর্মীয় স্থাপত্য